ชงรัฐบาลใหม่ เดินหน้า "กองทุนบำเหน็จบำนาญฯ" รับยุคคนชรา
คลังเร่งชงรัฐบาลใหม่ตั้ง กองทุนบำเหน็จบำนาญแห่งชาติ ให้รัฐบาลเดินหน้ารองรับสังคมผู้สูงอายุ
24 ก.พ. 2562

คลังเร่งชงรัฐบาลใหม่ตั้ง กองทุนบำเหน็จบำนาญแห่งชาติ ให้รัฐบาลเดินหน้ารองรับสังคมผู้สูงอายุ
แหล่งข่าวจากกระทรวงการคลัง เปิดเผยว่า ร่างพระราชบัญญัติ (พ.ร.บ.) กองทุนบำเหน็จบำนาญแห่งชาติ หรือ กบช. จะต้องเสนอให้รัฐบาลใหม่เดินหน้าผลักดันต่อ เนื่องจากไม่สามารถเสนอได้ทันภายในรัฐบาลชุดนี้ โดย กบช.จะให้ผู้ประกอบการตั้งกองทุนสำรองเลี้ยงชีพภาคบังคับ จากเดิมเป็นภาคสมัครใจ โดยพบว่าแรงงานในระบบ 14 ล้านคน อยู่ในระบบกองทุนสำรองเลี้ยงชีพเพียง 3-4 ล้านคนเท่านั้น ซึ่งจะทำให้แรงงานในระบบมีเงินออมใช้หลังเกษียณการทำงาน
ทั้งนี้ กบช.กำหนดให้กิจการขนาดใหญ่ที่มีลูกจ้าง 100 คนขึ้นไป ต้องตั้งกองทุน กบช.ตั้งแต่ปีที่ 1 หลังกฎหมายบังคับใช้ ส่วนกิจการที่ลูกจ้าง 10 คนขึ้นไปเข้าระบบ กบช.ในปีที่ 4 และกิจการที่มีลูกจ้าง 1 คนขึ้นไปเข้าระบบในปีที่ 6
ทั้งนี้ กฎหมายกำหนดว่าให้ลูกจ้างและนายจ้างส่งเงินสมทบอัตรา 3% ของค่าจ้าง สูงสุดไม่เกิน 1,800 บาท/เดือน โดยกำหนดเพดานค่าจ้างไม่เกิน 6 หมื่นบาท/เดือน และทยอยปรับเพิ่มอัตราเงินสะสมและเงินสมทบเป็น 5% 7% และ 10% ภายใน 10 ปี กรณีลูกจ้างที่ได้รับค่าจ้างน้อยกว่า 1 หมื่นบาท/เดือน ไม่ต้องส่งเงินเข้ากองทุน ให้นายจ้างส่งเงินในส่วนของนายจ้างฝ่ายเดียว
ที่ผ่านมารัฐบาลตั้งกองทุนการออมแห่งชาติ (กอช.) เพื่อให้แรงงานอิสระที่ไม่อยู่ในระบบประกันใดๆ ประมาณ 20 ล้านคนเข้ามาเป็นสมาชิก โดยดำเนินการมา 2 ปี มีผู้สมัครสมาชิกเพียง 6 แสนคน โดยปี 2562 กอช.ตั้งเป้าหาสมาชิกให้ได้ 1 ล้านคน